《德清龟溪》
宋代·孙觌

崩云四合千嶂重，奔电一掣十里红。土囊叱吸万窍风，江翻石里昏相蒙。

疾雷破柱鞭老龙，百贾颠沛市井空。银河倒倾千丈谼，鱼鳖欲取山为宫。

洪涛舂天怒相攻，大舸吹簸如飞蓬。醉卧掀舞一叶中，洗我云梦芥蒂胸。

忽然变灭何匆匆，雷公收声电改容。霞舒雾卷萦长虹，绀碧万顷磨青铜。

溪边结网南巷翁，白发黄馘射两瞳。赤鳞腾出无留踪，刻舟求剑何时逢。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。